1. FC Lokomotive Leipzig is 'n sokkerklub uit Leipzig in die deelstaat Sakse in Duitsland. Die klub het as VfB Leipzig die eerste nasionale kampioenskap van Duitsland in 1903 gewen. Die klub is op 13 Mei 1896 gevorm uit die sokkerafdeling van Allgemeine Turnverein 1845 Leipzig. In 1898 is daar met Sport Club Sportbrüder Leipzig saamgesmelt (gestig in 1893), maar op 2 Mei 1900 het die twee klubs se weë weer geskei. In 1900 was VfB Leipzig een van die 68 klubs wat in Leipzig die DFB (Duitse Sokkerbond) gestig het. In 1903 het die klub die eerste Duitse titel gewen deur die gunstelinge DFC Praag, 'n klub uit Praag in die destydse staat Oostenryk-Hongarye (vandag is Praag die hoofstad van die Tsjeggiese Republiek), wat uit etniese Duitsers bestaan het, met 7-2 in die eindstryd te klop, nadat die halftydtelling nog 1-1 was. Die DFB het destyds sulke “Duitse” spanne in ander state genooi om by hom aan te sluit om sy ledegetalle te verhoog.